Notum sit omnibus quia Airardus comes Brinensis, filius Walterii comitis, dedit Deo et Sancte Marie et ecclesie Molismensi pro anima patris et etiam pro semetipso quandam feminam Rocelinam nomine manentem in eadem villa Molismi, concedente hoc idem matre sua (F° xxxviij v°) Eustachia comitissa, et uxore sua [  ], necnon et Milone fratre suo, comite de Barro, audientibus et videntibus testibus istis: S. Gosbertus de Pinsneio, S. Paganus de Hispania. Ipsa autem Rocelina postea in presentia domni Roberti abbatis adducta reddidit I. denarium recognitionis sue in manu ejus coram multis testibus, quorum nomina subscripsimus: S. Hugo de Malliaco, Walterius de Caunnis, Johannes de Aviré; item Johannes filius Rainbaudi, Rainerius famulus, Radulfus pelliciarius.